Suzanne Innes-Stubb

Suzanne Elizabeth Innes-Stubb (o.s. Innes, s. 1970) on brittiläis-suomalainen juristi. Hänen puolisonsa on Suomen entinen pääministeri ja ulkoministeri Alexander Stubb.

Innes-Stubb työskentelee hissiyhtiö Koneen eettisestä ohjesäännöstä maailmanlaajuisesti vastavana johtajana nimikkeellä ”Head of Global Compliance”. Hän on Yhdistyneen kuningaskunnan ja Suomen kaksoiskansalainen. Innes-Stubb puhuu englantia, ranskaa, saksaa, suomea ja ruotsia.

Elämä ja ura 
Suzanne Innes syntyi vuonna 1970 ja on kotoisin Solihullin kaupungista Keski-Englannista. Hänen vanhempansa työskentelivät opettajina.

Innes opiskeli vuosina 1988-1992 Surreyn yliopistossa ranskaa, saksaa ja oikeustieteitä. Belgian Bruggen College of Europesta hän valmistui vuonna 1995 opiskeltuaan eurooppaoikeutta.

Asuessaan Brysselissä Innes-Stubb työskenteli kansainvälisen White & Case -asianajotoimistossa juristina vuodesta 1999 alkaen. Muutettuaan Helsinkiin vuonna 2009 hän jatkoi saman asianajotoimiston Helsingin-toimistossa vuoteen 2014 saakka.

Vuonna 2014 Innes-Stubb aloitti viestintäkonserni Sanoman kilpailuasioista vastaavana juristina. Hän siirtyi elokuussa 2017 hissiyhtiö Koneeseen, jossa hän työskentelee nimikkeellä ”Head of Global Compliance” vastuualueenaan yhtiön eettinen ohjesääntö maailmanlaajuisesti.

Perhe 
Innes-Stubbin isä on skotlantilaista sukujuurta. Hänen äitinsä on Essexistä, jossa Innes-Stubbin veljet hoitavat suvun maatilaa lähellä Stanstedin lentoasemaa.

Innes tapasi Alexander Stubbin College of Europe -yliopistossa Bruggessa vuonna 1994, kun Innes opiskeli eurooppaoikeutta ja Stubb maisterintutkintoa EU-asioihin keskittyen. Pari kihlautui vuonna 1997 ja meni naimisiin vuonna 1998. Parilla on kaksi aikuista lasta, Emilie (s. 2001) ja Oliver (s. 2004).

Lähteet 

Brittiläiset juristit
Suomalaiset juristit
Vuonna 1970 syntyneet
Elävät henkilöt